ade kueste ischs fast unushaltbar heiss xi und so simer gern uf eugnella id berge gfhare -  typisch schwiizer halt. :)    s schoene waetter in eugnella het eus e traumhafti ussicht ufs tal erlaubt. dfrau ade reception het eus empfohle dsunne dopplet z gnuesse, sie heiget di leste 16 taeg nur raege und naebel gah. uui hemer denkt und hend eus au us dem grund sofort zum broken river ufgmacht.    de waldwaeg isch schmal xi und all paar hundert meter hemer ueber oder under en abrochnige baum muesse chlaettere: s resultat vode stuerm wo gwuetet hend. de bode isch no fuecht xi, wo  natuerli vorallem d bluetegel ihri wahri freud dra gah hend. wi in indonesie simer schwer demit beschaeftigt xi, di suuger vo eusne bei fernzhalte.  oje, aber defuer simer mit schoene usblick entloehnt worde. nach 3h laufe hemer denn aber doch gfunde, dass de fluss langsam doefti i sichtwiiti si. :) erstundlich wenig wegwiiser hets geh, normalerwiis uebertribeds d aussies i ihrne nationalpaerks gern mit ihrne schilder. doch aendli hemers gschafft und d mueh het sich glohnt: mehreri schnabeltier sind  frischfroehlich am umeplantsche xi.    viel chliner als mir sie eus vorgstellt hend sinds und au einiges nervoeser. chum sinds ade oberflaechi uftaucht, sinds au scho wieder verschwunde. i dene "warteziite" het mer aber au herzigi schildkroetli choene beobachte, oder en kingfisher wo geduldig ufeme ast is wasser gluegt het und eimal isch sogar e wasserschlange verbigschwumme!    schnabeltier sind ueberwiegend am morge und am abig vo ca 6 - 8 aktiv. 8ti ischs denn au gli mal xi und eus hets  schoen agschisse, im dunkle heizlaufe (mir globis hend natuerli d taschelampe vergaesse). de strass na a gwundrige chueh verbi hemer aber zum glueck nur eimal de finger muesse usehebe: es herzlichs ehepaar het eus en wiitere marsch erspart und eus diraekt zum campingplatz gfahre.    d moerge sind immer naebelverhange und chalt xi, zum glueck hets aber am mittag stets uftah. ein tag hemer nur relaxt und am tagdruf simer xtra uu frueh losgfahre zum d schnabeltier nomal choenne z gseh. no kei  maenscheseel isch bide ussichtsplattform gstande, wiemers gern hend. nachere halb stund hets denn aber so abegschuettet, dass mer gschnell is auto gfluechtet und abgfahre sind.